Fríða Rós Valdimarsdóttir , formaður Kvenréttindafelags Íslands , er ósátt við að óskað hafi verið eftir umsögnum þrjátíu og fimm trúfélaga um frumvarp um þungunarrof . Hún óttast að neikvæðar umsagnir kunni að hafa áhrif á að frumvarpið verði að lögum . Síðasta haust lagði velferðarráðuneytið fram drög að frumvarpi um ný lög þar sem þungunarrof verður heimilt fram að lokum 22. viku meðgöngu * en í dag er það heimilt fram í 16. viku . Verði frumvarpið að lögum verður konum veitt fullt ákvörðunarvald um það hvort þær ali börn fram að þeim tíma . Velferðarnefnd er nú með frumvarpið í umsagnarferli og fékk sextíu og einn aðili frumvarpið sent til umsagnar , þar af eru 35 trúfélög . Fríða Rós Valdimarsdóttir , formaður Kvenréttindafélags Íslands „ Og Kvenréttindafélagið var eina feminíska félagið sem fékk þetta . Hvers vegna lítur Alþingi þannig á að trúfélög séu hagsmunaaðilar í þessu máli ? Það eru fyrst og fremst þær manneskjur sem ætla ekki að klára þessa þungun , “ segir Fríða Rós . Hún bendir á að núgildandi lög hafi verið samin af nefnd sem var skipuð þremur körlum en þar sé sjálfsákvörðunarréttur kvenna virtur að vettugi . Sama gæti átt við um trúfélög . „ Þau líta frekar á þungunarrof sem eitthvað sem ætti ekki að vera leyfilegt nema í algjörri neyð . Þær umsagnir sem þegar er búið að skila þær eru margar á móti lögunum , “ segir Fríða Rós en hún óttast að umsagnir trúfélaganna gætu orðið til þess að frumvarpið verði ekki að lögum . Þess ber þó að geta að öllum er frjálst að senda inn umsögn um lagafrumvörp . „ Og ef við sjáum allt í einu að við ætlum að hampa mjög þeim aðilum sem tala á móti sjálfsákvörðunarrétti , þá já ég er með áhyggjur af því og við þurfum að stíga fast niður því þessi lög þurfa að ganga í gegn , “ segir Fríða Rós en Kvenréttindafélagið setti af stað undirskriftasöfnun vegna málsins á dögunum til að styrkja umsögn félagsins . Núna hafa yfir fimm hundruð manns skrifað undir og segjast styðja frumvarpið . „ Þetta eru mjög sterk skilaboð þegar svo margir segjast styðja frumvarpið , “ segir Fríða Rós . * Í sjónvarpsútgáfu fréttarinnar var ranghermt að í frumvarpinu væri þungunarrof heimilt fram að lokum 18. viku meðgöngu . Það hefur verið leiðrétt í vefútgáfunni .